การถดถอยทางเศรษฐกิจที่ไม่ใช่แค่ทางเทคนิคของสหรัฐฯ มักเกิดขึ้นพร้อมกับสิ่งใดบ้าง
การถดถอยทางเศรษฐกิจที่ไม่ใช่แค่ทางเทคนิคของสหรัฐฯ มักเกิดขึ้นพร้อมกับปัญหาในตลาดแรงงานและระบบการเงิน ซึ่งทั้งตลาดแรงงานและระบบการเงินของสหรัฐฯ ยังอยู่ในเกณฑ์ที่เข้มแข็งมาก โดยอัตราว่างงานของสหรัฐฯ อยู่ในระดับต่ำที่สุดในรอบหลายสิบปี ระบบธนาคารพาณิชย์มีฐานะมั่นคง ขณะที่ตลาดหุ้นสหรัฐฯ ที่ลงมามากจากจุดสูงสุด ก็ยังสูงกว่าระดับก่อนเกิดโควิดร้อยละ 15-30 ขึ้นกับดัชนีตลาด แล้วทำไมนักลงทุนถึงพูดกันมากว่าเศรษฐกิจสหรัฐฯ มีโอกาสเข้าสู่ภาวะเศรษฐกิจถดถอยแบบจริงจังในปี 2023 ส่วนหนึ่งมาจากสัญญาณชี้นำในตลาดพันธบัตร ที่อัตราผลตอบแทนพันธบัตรอายุ 2 ปี ของรัฐบาลสหรัฐฯ ปรับสูงขึ้นกว่าอัตราผลตอบแทนพันธบัตรอายุ 10 ปี (2-10 Inversion) ในช่วงปลายเดือนมีนาคม 2022 แต่เอาจริงๆ ความสัมพันธ์ระหว่าง 2-10 Inversion กับการถดถอยของเศรษฐกิจสหรัฐฯ ไม่ได้มีเหตุผลทางเศรษฐศาสตร์รองรับ (เกิดจากการระบาดของโควิด) และไม่ได้ถูกต้องทุกครั้ง กระนั้นก็ตาม การถดถอยของเศรษฐกิจสหรัฐฯ หากเกิดขึ้นจริง กระทบเศรษฐกิจไทยรุนแรงแน่ ในฐานะที่สหรัฐฯ เป็นเครื่องยนต์หลักในการขับเคลื่อนเศรษฐกิจโลก และเป็นตลาดส่งออกอันดับ 1 ของไทย จึงต้องพิจารณาและติดตามปัจจัยที่อาจนำไปสู่เหตุการณ์ที่ไม่พึงประสงค์ได้อย่างใกล้ชิด

ปัจจัยที่ตลาดพูดถึงมากที่สุดที่จะนำไปสู่การถดถอยของเศรษฐกิจสหรัฐฯ ไม่ใช่การบานปลายของสงครามระหว่างรัสเซียและยูเครน (ซึ่งยังตัดทิ้งไม่ได้ แต่ตลาดมองว่าความน่าจะเป็นมีน้อยกว่า) แต่เป็นการปรับขึ้นอัตราดอกเบี้ยนโยบายของธนาคารกลางสหรัฐฯ (Fed) เพื่อหยุดความร้อนแรงของตลาดแรงงานและเงินเฟ้อ ที่คาดกันว่าอาจจะไปหยุดที่ร้อยละ 3.5 ต่อปี ในปี 2023 ประเด็นคือ ถ้าไปถึงร้อยละ 3.5 ต่อปี แล้ว Fed ยังจัดการเงินเฟ้อไม่ได้ Fed ก็ต้องขึ้นดอกเบี้ยนโยบายต่อไปอีก ซึ่งหลายฝ่ายคิดว่าเศรษฐกิจสหรัฐฯ ไม่น่าจะรับไหวโดยจุดเปราะบางที่สำคัญคือ ตลาดอสังหาริมทรัพย์ ที่ราคาเพิ่มสูงขึ้นมากและเป็นฟองสบู่ราคาสินทรัพย์เดียวที่ยังไม่ถูกปล่อยลมออกไปบ้างแบบตลาดหุ้นและตลาดคริปโด แม้อัตราดอกเบี้ยสินเชื่อที่อยู่อาศัยในสหรัฐฯ จะปรับสูงขึ้นมากกว่าร้อยละ 2 ต่อปีนับจากต้นปี 2022 แล้วก็ตาม

ทั้งนี้ ฟองสบู่ตลาดอสังหาริมทรัพย์ไม่ได้เกิดขึ้นที่เฉพาะสหรัฐฯ แต่เกิดขึ้นกับประเทศหลักทั่วโลก จะมียกเว้นก็อาจเฉพาะจีนกับไทย และเป็นอะไรที่ธนาคารเพื่อการชำระหนี้ระหว่างประเทศ (Bank for International Settlements: BIS) ซึ่งเป็นเสมือนธนาคารของธนาคารกลางทั่วโลก เป็นห่วงมากถ้า Fed ต้องขึ้นดอกเบี้ยไปมากกว่าร้อยละ 3.5 จริง ไม่เพียงแต่เศรษฐกิจสหรัฐฯ จะถดถอยรุนแรง ธนาคารแห่งประเทศไทยที่สุดแล้วอาจจะต้องขึ้นดอกเบี้ยแรงเช่นกัน ก็ได้แต่หวังว่า Fed จะคุมเงินเฟ้อได้ โดยเศรษฐกิจสหรัฐฯ เป็นแค่ Soft Landing ไม่ใช่ Hard Recession
การวิเคราะห์ทางการเงิน & เศรษฐศาสตร์การเงิน,ความรู้ทางการเงิน